# **Cofnodion Cyfarfod Pwyllgor Cymru**

**12 Rhagfyr 2023**

 **MS Teams**

**Yn bresennol:**

Simone Lowthe-Thomas Cadeirydd Pwyllgor Cymru

Fadhili Maghiya Aelod Pwyllgor Cymru

Trystan Pritchard Aelod Pwyllgor Cymru

Kate Young Aelod Pwyllgor Cymru
Gwenllian Lansdown Davies Aelod Pwyllgor Cymru

**Swyddogion**

John Rose Cronfa Gymunedol y Loteri Genedlaethol

Rob Roffe Cronfa Gymunedol y Loteri Genedlaethol

Andrew Owen Cronfa Gymunedol y Loteri Genedlaethol

Ruth Bates Cronfa Gymunedol y Loteri Genedlaethol

**Mynychwyr**

Joe Redmond Cronfa Gymunedol y Loteri Genedlaethol (WBM 23.34)

Nia Hughes Cronfa Gymunedol y Loteri Genedlaethol (WBM 23.34)

Catherine Lindsey Cronfa Gymunedol y Loteri Genedlaethol (Cofnodion)

Nia Davies Nico (Cyfieithu)

1. **Croeso ac ymddiheuriadau**
	1. Croesawodd y Cadeirydd bawb i'r cyfarfod a chadarnhaodd fod ymddiheuriadau wedi cael eu derbyn gan Nicola Russell-Brooks.
2. **Adolygiad o Gofnodion o gyfarfod Pwyllgor Cymru a gynhaliwyd ar 14 Medi 2023.**
	1. CYTUNODD y Pwyllgor gydag awgrym y Cadeirydd y byddai'n ddefnyddiol i gofnodion cyfarfod gael eu rhannu yn gynt o hyn ymlaen.
	2. Gan nodi bod angen un addasiad gan fod testun o'r agenda flaenorol wedi'i gynnwys yn anghywir, derbyniwyd y cofnodion blaenorol fel cofnod cywir o'r trafodion.
3. **Cytundebau drwy weithdrefn ysgrifenedig**
	1. Nododd y Pwyllgor ei fod wedi derbyn y papurau canlynol:-
		* WBM 23.27: Diweddariad ar weithgarwch o fewn Tîm Llais Ieuenctid Cymru.
		* WBM 23.28: Pobl Ifanc beth nesaf?
		* WBM 23:32: Hinsawdd, Byd Natur a Chymunedau
4. **Datganiadau BUDDIANT**
	1. Ni dderbyniwyd unrhyw ddatganiadau.
5. **Diweddariad Portffolio Cymru (WBM 23.33)**
	1. Roedd yr adroddiad yn rhoi'r wybodaeth ddiweddaraf am weithgarwch ym mhortffolio Cymru dros y tri mis diwethaf, gan ddod i ben ar 30 Tachwedd 2023. Ymhlith yr uchafbwyntiau roedd:
		* Lansio adfywiad Arian i Bawb y Loteri Genedlaethol.
		* Ymateb Costau Byw parhaus y portffolio.
		* Sgôr bodlonrwydd cwsmeriaid Cymru yw'r uchaf o bortffolios y Gronfa, sef 91%.
		* Cwblhad yr Adroddiad Blynyddol ar Safonau'r Gymraeg, gyda blog a chanllawiau cysylltiedig ar gyfer deiliaid grant ar brosiectau dwyieithog.
		* Cynnydd ar adolygiad portffolio Cymru ac adnabod blaenoriaethau ariannu’r dyfodol.
		* Lansio ymgynghoriad Asedau Segur.
	2. Mewn ymateb i ymholiad ynghylch a oedd gwahaniaeth yn y broses wedi arwain at sgôr bodlonrwydd cwsmeriaid uwch Cymru, dywedwyd wrth y Pwyllgor, er bod y broses ar gyfer ymgeiswyr yr un fath ar draws pob portffolio, roedd tîm ariannu Cymru yn gallu darparu gwell cymorth trwy weithio mewn timau bach ledled rhanbarthau. Arweiniodd hyn at fwy o ymgysylltiad cyn cyflwyno ceisiadau, a oedd yn debygol o arwain at gyfraddau llwyddiant uwch.
	3. Rhoddwyd rhagor o fanylion i'r Pwyllgor ynghylch sut roedd y canllawiau ar brosiectau dwyieithog yn cael eu hyrwyddo drwy’r cylchlythyr i ddeiliaid grant a phlatfformau cyfryngau cymdeithasol. Dywedwyd wrthynt hefyd y byddai papur ar Asedau Cymunedol yn dod, tra bod modd dosbarthu adroddiad hanesyddol i aelodau ar yr un peth os oes ganddynt ddiddordeb.
	4. Diolchodd y Pwyllgor i'r tîm am eu cyflwyniad, ac roeddent yn arbennig o ddiolchgar am y papurau a ddosbarthwyd iddynt gan y tîm Gwybodaeth a Dysgu, gan nodi bod y rhain wedi bod yn allweddol i lywio penderfyniadau diweddar.
6. **Cefnogi Syniadau gwych (WBM 23.34)**
	1. Gofynnwyd i'r Pwyllgor ystyried dau gais gyda chyfanswm o £494,032, yr oedd y ddau ohonynt wedi cael eu hargymell i’w hariannu.

	**Qualia Law CIC (SGI: Dirprwyaeth Llys Gwarchod Pro-Bono)***Ymunodd Joe Redmond, â'r cyfarfod.*
	2. Cynigiodd y cais i dreialu dull newydd o ymdrin ag achosion dirprwyaeth y Llys Atwrnai, a oedd yn cefnogi oedolion nad oedd ganddynt alluedd meddyliol i ddelio â'u materion ariannol eu hunain. Gofynnodd y cynnig am grant £351,542 dros dair blynedd. Gofynnwyd am gyngor cyfreithiol ynghylch yr egwyddor ychwanegedd mewn perthynas â'r cais. Roedd y tîm Cyfreithiol wedi penderfynu nad oedd y cynnig yn mynd yn groes i bolisi ychwanegedd y Gronfa ac felly roedd modd ei ariannu. Byddai'r polisi yn cael ei ddosbarthu i aelodau'r Pwyllgor er gwybodaeth.

**GWEITHREDU:** Rob Roffe

* 1. Roedd y Pwyllgor yn gefnogol o'r cynnig ac yn gyfforddus gyda phenderfyniad y tîm cyfreithiol ynghylch ychwanegedd. Fodd bynnag, nodwyd bod angen i'r Gronfa, o ystyried cyflwr presennol arian gwasanaethau cyhoeddus, fod yn glir ynghylch ei ffiniau o ran ychwanegedd, ac yn ei geiriad ynghylch y penderfyniad a wnaed, gan y gallai ariannu'r cynnig hwn osod cynsail wrth symud ymlaen. Amlygodd yr Aelodau hefyd mai gofyniad allweddol fyddai sicrhau bod dysgu a thystiolaeth o'r peilot yn cael ei rannu’n effeithiol â rhanddeiliaid allweddol (sector cyhoeddus) er mwyn gallu ei weithredu a'i wreiddio ar raddfa ehangach.
	2. Gan nodi'r pwyntiau uchod, CYTUNODD y Pwyllgor i ariannu swm llawn y cynnig.

	*Gadawodd Joe Redmond y cyfarfod.*

	**Economi Pobl (Tyfu Mentrau Budd Cymunedol yng Nghymru)***Ymunodd Nia Hughes â'r cyfarfod.*
	3. Roedd y cais yn cynnig prosiect ymchwil a gweithredu a fydd yn dangos rôl Mentrau Budd Cymunedol i economi Cymru a'u gallu i ymgysylltu â chymunedau. Gofynnodd y cynnig am grant £142,690 dros ddwy flynedd.
	4. Trafododd y Pwyllgor y cynnig, gyda rhai angen eglurder ynghylch y term 'Mentrau Budd Cymunedol', cynhwysiant busnesau lleol fel amaethyddiaeth a manylion pellach ynghylch amcanion y prosiect. Mynegwyd rhai pryderon nad oedd canlyniadau dymunol y prosiect yn ddigon clir ar hyn o bryd, fodd bynnag, atgoffwyd y Pwyllgor fod cyd-destun y rhaglen yn nodi y gallai ddarparu ar gyfer prosiectau risg uwch lle nad oedd y canlyniadau'n uniongyrchol, neu lle nad yw canlyniadau hirdymor o bosibl yn glir yng nghyfnod ariannu byrrach y prosiect.
	5. Gan adleisio pwyntiau a godwyd mewn perthynas â'r cynnig blaenorol, ynghylch pwysigrwydd rhannu a gwreiddio dysgu o'r prosiect, CYTUNODD y Pwyllgor i ariannu swm llawn y prosiect.

*Gadawodd Nia Hughes y cyfarfod.*

1. **Costau Byw: Ein hymateb i'r dyfodol (WBM 23.35)**
	1. Gwahoddodd y papur y Pwyllgor i ystyried goblygiadau parhaus Costau Byw a thystiolaeth o ymateb ariannol presennol y Gronfa i Gostau Byw, a chytuno i neilltuo £1m ar gyfer ymatebion Costau Byw drwy Arian i Bawb y Loteri Genedlaethol a Phawb a’i Le.
	2. Roedd y Pwyllgor yn gefnogol o gynnig y papur, gan nodi bod llawer o geisiadau grant wedi cynnwys elfennau am Gostau Byw a gwytnwch yn ystod y misoedd diwethaf, a'i bod yn synhwyrol cadw rhywfaint o hyblygrwydd ym mecanweithiau ariannu ymatebol y Portffolio. Awgrymon nhw, wrth symud ymlaen, y gallai cydweithwyr ariannu drafod gwytnwch a chynaliadwyedd gydag ymgeiswyr fel mater o drefn, o gofio bod y sefyllfa economaidd bresennol yn debygol o barhau.
	3. Gan nodi bwriad i adolygu'r sefyllfa yn hwyr yn y flwyddyn ariannol 2023/24 neu ddechrau 2024/25, CYTUNODD y Pwyllgor gyda'r argymhelliad i neilltuo £1m ar gyfer ymatebion Costau Byw fel y nodir ym mharagraff 5.5 o'r papur.
2. **Strategaeth Amgylcheddol y Gronfa**
*Ymunodd Nick Gardner â'r cyfarfod*
	1. Rhoddodd Nick Gardner ddiweddariad i'r Pwyllgor ynghylch y cynnydd a wnaed ar strategaeth amgylcheddol y Gronfa, gan nodi bod Portffolio Cymru mewn sefyllfa gref ac wedi cael cyfle i arwain wrth ddangos sut y gallai'r Gronfa gefnogi cymunedau i fynd i'r afael â materion sy'n ymwneud â chynaliadwyedd amgylcheddol. Amlygodd Nick hefyd na ddylid ystyried hyn fel cenhadaeth annibynnol gan ei bod yn cydblethu â llawer o flaenoriaethau eraill y Gronfa, er enghraifft pobl ifanc ac iechyd meddwl.
	2. Fe wnaeth John Rose a Nick grynhoi’r pedwar prif nod fel y nodir yng nghynllun amgylcheddol y Gronfa, gan nodi y byddent yn edrych i Gymru am ddysgu ar sut i drafod gweithgareddau cynaliadwyedd amgylcheddol y Gronfa yn allanol.
	3. Mewn ymateb i ymholiadau gan aelodau'r Pwyllgor, dywedodd John fod y Gronfa wedi gweithio gyda Chymdeithas Ymddiriedolaethau Datblygu Cymru i edrych ar adeiladu gallu'r sector i fynd i'r afael â materion amgylcheddol. Ychwanegodd y Cadeirydd fod hyn hefyd ar radar y Gronfa Gweithredu Hinsawdd (CAF), gyda phecynnau cymorth yn cael eu datblygu gan ddefnyddio dysgu o Gymru a rhaglenni eraill y Gronfa.
	4. Diolchodd y Pwyllgor i Nick am ei gyflwyniad a chanmolodd y gwaith a wnaed hyd yma ar ddatblygu'r strategaeth amgylcheddol.

	*Gadawodd Nick Gardner y cyfarfod.*
3. **Portffolio Cymru: cadarnhau blaenoriaethau ariannu thematig 2024 – 2026 (CBM 23.36)**
	1. Gwahoddodd y papur y Pwyllgor i gymeradwyo'n ffurfiol y flaenoriaeth ariannu thematig ar gyfer 2024-2026, a gytunwyd arno’n flaenorol yn ystod Diwrnod Strategaeth Pwyllgor Cymru a gynhaliwyd ar 8 Tachwedd 2023 sef;
		* Cefnogaeth i Blant, gyda phwyslais ar wella iechyd a'u cynnwys yn yr amgylchedd naturiol i ddatgloi ei fanteision lles, hyrwyddo dealltwriaeth o'i bwysigrwydd mewn perthynas â chynaliadwyedd a'r amgylchedd.
	2. Dymunai'r Pwyllgor ddiolch yn ffurfiol i holl gydweithwyr y Gronfa a fu'n ymwneud â'r gwaith hwn am baratoi'r papurau niferus a'r archwiliadau manwl a oedd wedi cynorthwyo'r aelodau i ystyried themâu a awgrymwyd. Roedd yr Aelodau'n falch o gymeradwyo'r thema a'r blaenoriaethau ariannu thematig fel y nodir yn y papur.
4. **Cyllideb Grantiau drafft Cymru: 2024/25 a chyllidebau dangosol yn y dyfodol (WBM 23.37)**
	1. Gofynnodd y papur i Bwyllgor Cymru gymeradwyo'r argymhellion canlynol:
		* Cynyddu cyllideb NLAFA ar gyfer 2023/24 i £9m.
		* Cynyddu cyllideb NLAFA ar gyfer 2024/25 i £11.25m.
		* Lleihau cyllideb Pawb a’i Le (P&P) ar gyfer 2024/25 i £19m.
		* Lleihau cyllideb Cefnogi Syniadau Gwych ar gyfer 2024/2025 i £2m.
		* Dyrannu £15m ar gyfer y buddsoddiad thema 'Plant' newydd.
		* Dyrannu £1m i fynd i'r afael â’r argyfwng Costau Byw yn 2024/2025.

Gofynnwyd i'r aelodau hefyd nodi'r gyllideb ddangosol ar gyfer y blynyddoedd i ddod.

* 1. Gan nodi y gallai fod rhywfaint o hyblygrwydd ar gyfer cyllidebau rhaglenni ar y pwynt adolygu canolig, ac y gallai trosglwyddo'r Loteri Genedlaethol i Allwyn weld rhai newidiadau i'r arian sydd ar gael yn y blynyddoedd i ddod, CYTUNODD y Pwyllgor ar yr argymhellion fel y nodir yn y papur.
1. **Diweddariad Blynyddol yr Ymddiriedolaeth Adeiladu CYMUNEDAU (WBM 23.38)***Ymunodd Chris Johnes a David Dallimore â'r cyfarfod.*
	1. Darparodd Chris Johnes a David Dallimore adroddiad cynnydd ar yr Ymddiriedolaeth Buddsoddi Lleol (IL), a'r cynnydd a wnaed ers y gwaddol £16.51m i'r Ymddiriedolaeth Adeiladu Cymunedau (BCT).
	2. Roedd y diweddariad yn ymdrin ag ystod eang o bynciau, gan gynnwys:
		* Amrywio lefelau gweithredu gwirfoddol a chymunedol, yn enwedig mewn cyd-destun ôl-Covid.
		* Pwysau Costau Byw ac ymdeimlad o 'argyfwng parhaus’ sy'n effeithio ar ardaloedd IL wrth iddynt geisio symud tuag at strwythurau mwy cynaliadwy.
		* Cyhoeddi ail werthusiad llawn y rhaglen ym mis Tachwedd 2023.
		* Lansio'r Rhaglen Datblygu Angorfeydd Cymunedol ym mis Mehefin 2023, gydag 11 sefydliad llwyddiannus i dderbyn £150k dros bedair blynedd.
		* Ystyriaeth gychwynnol o strategaeth etifeddiaeth a'r hyn y byddai BCT yn ei adael ar ôl o ran gallu cymunedol a gwaith dylanwadu ar bolisïau.
	3. Cydnabu'r Pwyllgor bwysigrwydd mecanweithiau ariannu a oedd yn caniatáu i gymunedau nodi ac ariannu eu hanghenion eu hunain, meithrin sgiliau a dangos potensial, gan gydnabod ar yr un pryd bod hyn yn risg uchel ac efallai na fydd bob amser yn llwyddo. Roedd yr Aelodau'n gobeithio y byddai elfen werthuso'r rhaglen hon o gymorth wrth gefnogi'r egwyddor y gellir ymddiried mewn cymunedau i reoli eu cyllid ac adnabod blaenoriaethau lleol sy'n sicrhau'r effaith fwyaf posibl tra'n cael annibyniaeth i wneud eu penderfyniadau eu hunain.
	4. Bu rhywfaint o drafodaeth ynghylch lefelau amrywiol gwirfoddolwyr, ac a oedd swm meintiol o amser y gallai ei gymryd i deimlo'n ddigon cysylltiedig â sefydliad. Dywedodd Chris nad oedd hyn wedi cael ei werthuso hyd yn hyn, ond efallai y bydd BCT yn edrych ar samplu prosiectau penodol. Ychwanegodd bod lefel y gefnogaeth gan wirfoddolwyr yn amrywiol, gan gydnabod effaith blinder gwirfoddolwyr ar grwpiau cymunedol.
	5. O ran y Rhaglen Angori Cymunedol a dyrannu cyllid anghyfyngedig, dywedodd Chris, oherwydd lefel y cymorth a fyddai'n cael ei gynnig yn ystod y broses gynnig, y byddai'r risgiau'n cael eu lleihau gan fod BCT wedi rhoi adlewyrchiad a her i ymgeiswyr lle bo angen yn ystod y broses ymgeisio. Eglurodd Chris hefyd, er bod gan y rhan fwyaf o sefydliadau strwythur cyfreithiol tebyg, bod eu cefndiroedd yn amrywiol, a oedd yn cyd-fynd â nod BCT i ariannu sefydliadau a oedd yn amrywiol o ran eu maint, camau datblygu a lleoliadau daearyddol, a fyddai yn ei dro yn cyfrannu at ddysgu o'r rhaglen. Maes dysgu arbennig o bwysig fyddai sut y daeth ymgeiswyr yn sefydliadau dibynadwy a gallai adlewyrchu anghenion eu cymunedau.
	6. Diolchodd y Cadeirydd ac aelodau'r Pwyllgor i Chris a David am eu cyflwyniad.

	*Gadawodd Chris Johnes a David Dallimore y cyfarfod.*
2. **Economi Sylfaenol (WBM 23.39)**
	1. Roedd y papur yn rhoi trosolwg ac yn archwilio pwysigrwydd yr economi sylfaenol yng Nghymru, wrth ystyried pa rôl y gallai'r Gronfa ei chwarae mewn perthynas â hyn.
	2. Croesawodd y Pwyllgor y papur, gan gydnabod bod angen i'r Gronfa ddangos yn gliriach sut yr oedd eisoes yn cyfrannu at yr economi sylfaenol o ystyried bod llawer o agweddau eisoes wedi'u cefnogi'n sylweddol gan waith y Gronfa. Nodwyd y gallai rhywfaint o'r her o amgylch hyn fod yn ddefnydd anghyson o iaith. CEFNOGODD y Pwyllgor awgrym gan John Rose ei fod yn ymchwilio i weld a allai fod cyfle i ariannu ymchwil ynghylch cyfraniad y Gronfa i'r economi sylfaenol, gan ddefnyddio Cymru fel sampl.

**GWEITHREDU:** John Rose

* 1. Trafododd yr Aelodau heriau o ran caffael, gan nodi bod tensiwn rhwng ymrwymo i gaffael yn lleol tra hefyd yn ceisio lliniaru pwysau cost, gyda'r rhan fwyaf o sefydliadau yn gweithredu yn erbyn cefndir o gostau cynyddol a chyllidebau heriol. Ar ben hynny, mae rheolau ynghylch caffael yn y sector cyhoeddus, a roddwyd ar waith i sicrhau tegwch, yn aml yn eithrio sefydliadau lleol llai na fyddent yn gallu cyrraedd y safonau gofynnol.
	2. Gan nodi bod diffyg arferion gorau o ran caffael ar gael gan gyrff cyhoeddus eraill y gallai'r Gronfa ddysgu ohonynt, CEFNOGODD y Pwyllgor awgrym y dylid gwahodd cynrychiolydd o Lywodraeth Cymru neu Swyddfa Archwilio Cymru i siarad â nhw er mwyn darparu cyfle dysgu yn y maes hwn.

**GWEITHREDU:** John Rose

1. **CYNLLUN GWAITH AR GYFER Y DYFODOL (WBM 23.40)**
	1. Gan gydnabod y byddai angen i'r Cadeirydd a John Rose drafod lleoliadau cyfarfod ymhellach, NODODD y Pwyllgor y cynllun gwaith ar gyfer y dyfodol.
2. **ADBORTH GAN BWYLLGOR ARIANNU'R BWRDD A'R DU**
	1. Bu'r Cadeirydd yn adlewyrchu ar weithgarwch diweddar, gan ddarparu crynodeb o gyfarfod y Bwrdd a gynhaliwyd yr wythnos flaenorol a chyfarfod UKFC mis Tachwedd, lle trafodwyd yr aelodaeth. Diolchodd y Cadeirydd i'r aelodau am eu hymateb ar y mater hwn, gan nodi y byddai Nicola Russell-Brooks yn dod yn aelod o Banel Ariannu'r DU sydd newydd ei ffurfio tra byddai'n parhau i fod yn aelod o'r Pwyllgor a Phanel CAF.
	2. Roedd cynlluniau ar y gweill i ddod â'r Bwrdd a holl Bwyllgorau'r Gronfa ynghyd ar gyfer cyfarfod yn 2024, gyda mwy o fanylion i'w dilyn maes o law.
3. **UNRHYW FUSNES ARALL**
	1. Rhoddodd Rob Roffe gyngor i aelodau'r Pwyllgor am rywfaint o ddarllen ychwanegol a fyddai'n cael ei ddosbarthu iddynt yn ystod yr wythnosau nesaf.
	2. Diolchodd y Cadeirydd i bawb a oedd yn bresennol am eu gwaith dros y flwyddyn ac estynnodd ddymuniadau gorau i bawb cyn cyfnod y Nadolig.